
[bookmark: _Hlk210144055]Par Gulbenes novada pašvaldības domes 2026.gada 28.maija saistošo noteikumu Nr.6 “Grozījumi Gulbenes novada pašvaldības domes 2023.gada 21.decembra saistošajos noteikumos Nr.24 “Gulbenes novada pašvaldības nolikums”” izdošanu

[bookmark: _Hlk228971907]Iepazīstoties ar Gulbenes novada pašvaldības domes 2025.gada 30.oktobra saistošajiem noteikumiem Nr.16 “Grozījumi Gulbenes novada pašvaldības domes 2023.gada 21.decembra saistošajos noteikumos Nr.24 “Gulbenes novada pašvaldības nolikums”” (turpmāk – saistošie noteikumi) un Gulbenes novada pašvaldības domes 2023.gada 21.decembra saistošajiem noteikumiem Nr.24 “Gulbenes novada pašvaldības nolikums” (turpmāk – konsolidētā pamatredakcija), Viedās administrācijas un reģionālās attīstības ministrija (turpmāk – ministrija) 2025.gada 3.decembra atzinumā Nr.1-18/5781 (Gulbenes novada pašvaldībā saņemts 2025.gada 3.decembrī un reģistrēts ar Nr.GND/1.11/25/4235-V) norādīja, ka konstatējusi neatbilstības normatīvajiem aktiem un aicināja pašvaldību izvērtēt nepieciešamību veikt grozījumus konsolidētajā pamatredakcijā.
Izvērtējot ministrijas atzinumu, tiek ņemti vērā šādi ministrijas sniegtie priekšlikumi un tiek virzīti attiecīgi grozījumi Gulbenes novada pašvaldības domes 2023.gada 21.decembra saistošajos noteikumos Nr.24 “Gulbenes novada pašvaldības nolikums”:
· ministrija aicina izvērtēt iespēju pārskatīt regulējuma par komisijām ietveršanu konsolidētās pamatredakcijas II nodaļā “Pašvaldības komitejas un komisijas” un konsolidētās pamatredakcijas 13.punktu un tā apakšpunktus iekļaut pamatredakcijas III nodaļā “Pašvaldības administrācija un dalība kapitālsabiedrībās” kā daļu no pašvaldības administrācijas. Savukārt, ņemot vērā, ka pašvaldības kapitālsabiedrības ir patstāvīgi privāto tiesību subjekti un neietilpst pašvaldības administrācijas sastāvā, ministrija rosina konsolidētās pamatredakcijas 19. un 20.punktu ar attiecīgajiem apakšpunktiem izdalīt atsevišķā nodaļā (atzinuma 1.punkts);
· ministrija aicina precizēt konsolidētās pamatredakcijas 18.punktā norādīto atsauci uz normatīvo aktu. Ar 2021.gada 15.janvāri līdzšinējais likuma nosaukums “Republikas pilsētu un novadu vēlēšanu komisiju un vēlēšanu iecirkņu komisiju likums” mainīts uz “Pašvaldību vēlēšanu komisiju un vēlēšanu iecirkņu komisiju likums” (atzinuma 3.punkts);
· ministrija aicina svītrot konsolidētās pamatredakcijas 31.punktu, jo šāds regulējums nav ietverams pašvaldības nolikumā. Ministrija norāda, ka nolikumā var ietvert atsauci uz konkrētiem saistošajiem noteikumiem, uz kuru pamata šāda nodeva tiek piemērota. Pretējā gadījumā nodevas iekasēšanai nav tiesiska pamata, jo speciālais regulējums paredz domei tiesības, nevis pienākumu šādu nodevu noteikt, taču nodevas automātiska piemērošana bez attiecīga saistošo noteikumu regulējuma no likuma neizriet (atzinuma 5.punkts);
· ministrija aicina svītrot konsolidētās pamatredakcijas 43.punktu, norādot, ka publiskās apspriešanas rezultātam ir ne tikai konsultatīva, bet arī procesuāla nozīme, proti, publiskā apspriede ir obligāta lēmuma pieņemšanas procedūras sastāvdaļa, un tās gaitā iegūtie viedokļi ir domei izvērtējami un izmantojami lēmumu pamatojuma sagatavošanā (atzinuma 6.punkts);
· Pašvaldību likuma 25.panta otrā daļa nosaka, ka domes izdotos administratīvos aktus var pārsūdzēt administratīvajā tiesā; pašvaldības administrācijas izdotos administratīvos aktus var apstrīdēt pašvaldības ietvaros. Pašvaldību likuma 49.panta pirmās daļas 3.punkts nosaka, ka pašvaldības nolikums ir saistošie noteikumi, kas nosaka pašvaldības institucionālo sistēmu un darba organizāciju, tostarp pašvaldības administrācijas izdoto administratīvo aktu apstrīdēšanas kārtību. Atbilstoši Ministru kabineta 2009.gada 3.februāra noteikumu Nr.108 “Normatīvo aktu projektu sagatavošanas noteikumi” 3.2.apakšpunktam ministrija aicina svītrot konsolidētās pamataredakcijas 46.punktu, jo tas dublē augstāka spēka normatīvā akta tiesību normās ietverto normatīvo regulējumu (atzinuma 8.punkts).
Papildus tiek virzīti arī grozījumi, lai veiktu izmaiņas Gulbenes novada pašvaldības institucionālajā struktūrā, izveidojot amata vietu “izpilddirektora vietnieks” un nosakot izpilddirektora un izpilddirektora vietnieka kompetenču sadalījumu.
Pamatojoties uz likuma “Par valsts budžetu 2026.gadam un budžeta ietvaru 2026., 2027. un 2028.gadam” 80.pantu, kas nosaka, ka 2026.gadā valsts un pašvaldību institūcijās netiek palielināts kopējais no valsts un pašvaldību budžeta finansēto amata vietu skaits, izņemot gadījumus, kad lēmumu par amata vietas izveidi līdz 2026.gada 1.martam pieņem Ministru kabinets vai pašvaldības dome vai amata vieta tiek izveidota uz noteiktu laiku projektu ieviešanai vai ir saistīta ar finansēšanas modeļa “Programma skolā” ieviešanu, nodrošinot pedagoģisko personālu programmas īstenošanai vai strukturālām reformām, kas nodrošina kopējā strādājošo skaita samazinājumu pašvaldības struktūrās, un Pašvaldību likuma 10.panta pirmās daļas pirmo teikumu, kas nosaka, ka dome ir tiesīga izlemt ikvienu pašvaldības kompetences jautājumu, un Gulbenes novada pašvaldības domes priekšsēdētāja Normunda Mazūra priekšlikumu izveidot izpilddirektora vietnieka amata vietu, lai nodrošinātu Gulbenes novada pašvaldības izpilddirektora darbības efektivitāti saskaņā ar Pašvaldību likuma 22.pantā noteikto, Gulbenes novada pašvaldības dome 2025.gada 18.decembrī pieņēma lēmumu Nr.GND/2025/889 “Par amata vietas izveidi”, ar kuru nolēma  uzdot Gulbenes novada pašvaldības izpilddirektorei Gulbenes novada Centrālās pārvaldes amatu sarakstā izveidot amata vietu “izpilddirektora vietnieks” ar 2026.gada 1.martu un organizēt attiecīgu grozījumu veikšanu Gulbenes novada pašvaldības domes 2023.gada 21.decembra saistošajos noteikumos Nr.24 “Gulbenes novada pašvaldības nolikums”, pašvaldības struktūrā iekļaujot šo amatu. 
Saistošo noteikumu projekts no 2026.gada 8.maija līdz 2026.gada 21.maijam (uz divām nedēļām) tika publicēts Gulbenes novada pašvaldības oficiālajā tīmekļvietnē www.gulbene.lv sabiedrības viedokļa noskaidrošanai.
Par saistošo noteikumu projektu netika saņemts sabiedrības viedoklis.
Ņemot vērā augstāk minēto un pamatojoties uz Pašvaldību likuma 49.panta pirmo daļu, kas nosaka, ka pašvaldības nolikums ir saistošie noteikumi, kas nosaka pašvaldības institucionālo sistēmu un darba organizāciju, tostarp: 1) pašvaldības administrācijas struktūru; 2) publisko tiesību līgumu noslēgšanas procedūru; 3) pašvaldības administrācijas izdoto administratīvo aktu apstrīdēšanas kārtību; 4) kārtību, kādā domes deputāti un pašvaldības administrācija pieņem apmeklētājus un izskata iesniegumus; 5) kārtību, kādā pašvaldības amatpersonas rīkojas ar pašvaldības mantu un finanšu resursiem; 6) kārtību, kādā pašvaldība sadarbojas ar pilsoniskās sabiedrības organizācijām (biedrībām un nodibinājumiem) un nodrošina sabiedrības iesaisti pašvaldības darbā; 7) kārtību, kādā organizējama publiskā apspriešana; 8) kārtību, kādā iedzīvotāji var piedalīties domes un tās komiteju sēdēs; 9) citus likumā noteiktos jautājumus, un Administratīvo teritoriju un apdzīvoto vietu likuma 5.panta trešo daļu, kas nosaka, ka novada dome var pašvaldības nolikumā noteikt novada teritoriālo dalījumu, kas sastāv no vairākiem pagastiem vai no pagastiem un pilsētas, apzīmējot šādu teritoriālo iedalījumu ar attiecīgu vietvārdu un vārdu “apvienība”, un Gulbenes novada pašvaldības domes apvienoto Attīstības un tautsaimniecības un Finanšu komiteju ieteikumu, atklāti balsojot: ar 12 balsīm "Par" (Ainārs Brezinskis, Andis Caunītis, Artūrs Smagars, Dāvis Uiska, Gunārs Babris, Guntis Princovs, Intars Liepiņš, Ivars Kupčs, Lāsma Gabdulļina, Liena Silauniece, Normunds Mazūrs, Valtis Krauklis), "Pret" – nav, "Atturas" – nav, "Nepiedalās" – 1 (Jānis Barinskis), Gulbenes novada pašvaldības dome NOLEMJ:
1. IZDOT Gulbenes novada pašvaldības domes 2026.gada 28.maija saistošos noteikumus Nr.6 “Grozījumi Gulbenes novada pašvaldības domes 2023.gada 21.decembra saistošajos noteikumos Nr.24 “Gulbenes novada pašvaldības nolikums””.
2. UZDOT Gulbenes novada Centrālās pārvaldes Kancelejas nodaļai lēmuma 1.punktā minētos saistošos noteikumus un paskaidrojuma rakstu triju darbdienu laikā pēc to parakstīšanas nosūtīt izsludināšanai oficiālajā izdevumā “Latvijas Vēstnesis”, kā arī nosūtīt tos zināšanai Viedās administrācijas un reģionālās attīstības ministrijai.
3. UZDOT Gulbenes novada Centrālās pārvaldes Mārketinga un komunikācijas vadītājai Lanai Upītei lēmuma 1.punktā minētos saistošos noteikumus pēc to izsludināšanas oficiālajā izdevumā “Latvijas Vēstnesis” publicēt Gulbenes novada pašvaldības informatīvajā izdevumā “Gulbenes Novada Ziņas” un Gulbenes novada pašvaldības tīmekļvietnē www.gulbene.lv, vienlaikus nodrošinot atbilstību oficiālajai publikācijai, kā arī norādot atsauci uz oficiālo publikāciju (laidiena datumu un numuru vai oficiālās publikācijas numuru, bet elektroniskajā vidē papildus pievienojot saiti uz konkrēto oficiālo publikāciju).

